ชาวประมงเฮศาลปล่อยตัว-ขยายแนวร่วมป้องป่าชายเลน
จากปัญหาข้อพิพาทในที่ดินป่าชายเลนอ่าวทุ่งคา-สวี เขตอุทยานแห่งชาติหมู่เกาะชุมพร ซึ่งนายทุนอิทธิพลอ้างเอกสารสิทธิ น.ส.3 ฟ้องขับไล่รื้อทุบบ้านชาวประมงพื้นบ้านบางใหญ่หมู่ 4 ต.ทุ่งคา อ.เมือง จ.ชุมพร ท่ามกลางความสงสัยของสาธารณชนทั่วไป รวมทั้ง จนท.หลายหน่วยงานที่ตั้งข้อสังเกตถึงความไม่ชอบมาพากลของ น.ส.3 ในป่าชายเลน ที่มีการสลับแนวเขตที่ดินทั้งเปลี่ยนชื่อคูคลองธรรมชาติและขุดร่องน้ำขึ้นมาใหม่ ต่อมา กลุ่มชาวประมงพื้นบ้านได้เข้าร้องศูนย์ดำรงธรรมจังหวัดชุมพร พร้อมกับรวมตัวจัดตั้งเป็นกลุ่มอนุรักษ์ป่าชายเลนและขยายแนวร่วมเพิ่มมากขึ้นเรื่อยๆจนมีสมาชิกร่วม 300 คน ล่าสุด ทางจังหวัดชุมพร โดย นายไมตรี ไตรติลานันท์ รอง ผวจ.ชุมพร เตรียมตั้งคณะกรรมการขึ้นมาตรวจสอบ น.ส.3หากออกมามิชอบก็จะดำเนินการเพิกถอน ขณะที่นายทุนคู่กรณีจัดเต็ม นอกจากฟ้องขับไล่แล้วยังร้องต่อบังคับคดีให้ศาลออกหมายจับกลุ่มชาวประมงยากจนซ้ำอีกนั้น,ความคืบหน้าในเรื่องนี้ เมื่อเวลา 14.00 น. วันที่ 8 ธ.ค. นายจรัส กำเนิดโทน ประธานกลุ่มอนุรักษ์ป่าชายเลนบางใหญ่ อ่าวทุ่งคา อ.เมือง จ.ชุมพร เปิดเผยกับผู้สื่อข่าวเฉพาะกิจภูมิภาค ไทยรัฐ ว่า ตอนเช้าวันเดียวกันนี้ กลุ่มชาวประมงพื้นบ้าน หมู่ที่ 4 บ้านบางใหญ่ ต.ทุ่งคา อ.เมือง จ.ชุมพร จำนวน 9 คนที่ตกเป็นผู้ต้องหาขัดขวางการบังคับคดี และถูกออกหมายจับ ได้เดินทางเข้าพบ พ.ต.ต.ชาติชาย มูลลักษณ์ สว.สส.สภ.บ้านวิสัยเหนือ อ.เมืองชุมพร เพื่อขอมอบตัว ก่อนที่ทั้งหมดจะถูกนำตัวส่งศาลจังหวัดชุมพรในเวลา 10.00 น.,นายจรัสเปิดเผยว่า ภายหลังจากผู้พิพากษาได้สอบถามชาวบ้านทั้ง 9 คนที่ถูกออกหมายจับว่าได้รื้อถอนสิ่งปลูกสร้างออกจากพื้นที่ของโจทก์ตามที่เจ้าหน้าที่บังคับคดีแจ้งมาหรือไม่ กลุ่มชาวบ้านบอกว่าได้รื้อออกไปหมดเรียบร้อยแล้ว ท่านผู้พิพากษา ก็ไม่ได้ว่าอะไร เพราะต้องเรียกมาสอบถามข้อเท็จจริงทั้งสองฝ่ายเพื่อความยุติธรรม ก่อนที่จะอนุญาตให้ชาวบ้านทั้ง 9 คนกลับบ้านไปได้โดยไม่ต้องมีการประกันตัว และศาลท่านนัดให้มาใหม่อีกครั้งในวันที่ 19 ม.ค.นี้ ซึ่งชาวบ้านทุกคนต่างดีใจกันทั่วหน้า ส่วนการตรวจสอบที่ดิน น.ส.3 ของนายทุนตามที่ทางจังหวัดรับปากว่าจะตั้งคณะกรรมการเข้าไปตรวจสอบนั้น ทางกลุ่มอนุรักษ์ฯ ยังไม่ทราบกำหนดเวลาที่แน่นอน ในตอนนี้จึงต้องตรวจสอบหาหลักฐานกันเองไปพลางๆก่อน,ประธานกลุ่มอนุรักษ์ป่าชายเลนบางใหญ่ อ่าวทุ่งคา อ.เมือง จ.ชุมพร เปิดเผยอีกว่า ขณะนี้มีชาวบ้านจากหลายตำบลในเขตพื้นที่ อ.สวี ซึ่งอยู่ในเขตอุทยานแห่งชาติหมู่เกาะชุมพรอ่าวทุ่งคา-สวีได้สมัครเข้าร่วมเป็นสมาชิกกับกลุ่มอนุรักษ์ฯ จนถึงวันนี้มีจำนวนทั้งสิ้น 230 คนแล้วและมีแนวโน้มว่าจะมีชาวประมงอีกหลายพื้นที่สมัครเข้าร่วมอีกเป็นจำนวนมาก ซึ่งจะเป็นผลดีกับทางอุทยานแห่งชาติหมู่เกาะชุมพร ที่ชาวบ้านได้ร่วมกันปกป้องการทำลายทรัพยากรธรรมชาติป่าชายเลน โดยเฉพาะเรื่องการตรวจสอบที่ดิน น.ส.3 ของนายทุนคนนี้ ทางกลุ่มอนุรักษ์ฯ มีหลักฐานเด็ดที่จะนำไปยืนยันกับคณะกรรมการของจังหวัดที่จะลงไปตรวจสอบในพื้นที่ แต่ขณะนี้ยังบอกไม่ได้ เพราะหวั่นเกรงว่านายทุนคนดังกล่าวจะเข้าไปทำลายหลักฐานเหมือนกับที่ทำลายหลักหมุด น.ส.3 เมื่อครั้งที่ผ่านมา ผู้สื่อข่าวพยายามติดต่อสอบถามผู้เกี่ยวข้อง แต่ไม่สามารถติดต่อได้ ซึ่งข่าวคืบหน้าจะนำเสนอต่อไป.
กลุ่มชาวประมงพื้นบ้าน หมู่ที่ 4 บ้านบางใหญ่ ต.ทุ่งคา อ.เมือง จ.ชุมพร จำนวน 9 คนที่ตกเป็นผู้ต้องหาขัดขวางการบังคับคดี และถูกออกหมายจับ ได้เดินทางเข้าพบ พ.ต.ต.ชาติชาย มูลลักษณ์ สว.สส.สภ.บ้านวิสัยเหนือ อ.เมืองชุมพร เพื่อขอมอบตัว
ชุมพร,อ่าวทุ่งคา-สวี,ป่าชายเลน,ข้อพิพาท,อุทยานแห่งชาติหมู่เกาะชุมพร,นายทุน,จรัส กำเนิดโทน,ปล่อยตัว,แนวร่วม,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ